**Ministru kabineta noteikumu projekta
“Noteikumi par pasažieru komercpārvadājumiem ar vieglo automobili”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Noteikumi par pasažieru komercpārvadājumiem ar vieglo automobili” (turpmāk – noteikumu projekts) mērķis ir noteikt speciālās atļaujas (licences) un licences kartītes izsniegšanas un anulēšanas kārtību, kā arī kārtību, kādā veicami pasažieru komercpārvadājumi ar vieglo automobili, kā arī noteikt prasības autotransporta līdzekļa aprīkojumam un tā izvietojumam.Noteikumi stājas spēkā 2019.gada 1.septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Autopārvadājumu likuma 29.panta devītā daļa, 35.panta 5. 6 un sestā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik pasažieru komercpārvadājumu ar vieglo automobili jomas regulējums noteikts Ministru kabineta 2018.gada 6.marta noteikumos Nr.147 “Kārtība kādā veicami pasažieru komercpārvadājumi ar vieglo automobili” (turpmāk - MK noteikumi Nr.147), kas saskaņā ar Autopārvadājumu likuma pārejas noteikumu 41.punktu zaudēs spēku 2019.gada 31.augustā.Izpildot Ministru kabineta (turpmāk – MK) 2018.gada 6.marta sēdes protokollēmuma (prot. Nr.14, 35.§) 2.punktā doto uzdevumu, Satiksmes ministrija sagatavoja un Saeima pieņēma grozījumus Autopārvadājumu likumā” (273/Lp13), (turpmāk – likums), kas stāsies spēkā 2019.gada 1.septembrī. Likumā tika ietvertas MK noteikumos Nr.147 noteiktās personu tiesību veikt komercdarbību ierobežojošās normas un attiecīgi, lai īstenotu likumā ietverto normu piemērošanu un doto pilnvarojumu, Satiksmes ministrija ir sagatavojusi noteikumu projektu, kas aizstās MK noteikumus Nr.147.Noteikumu projekts paredz noteikt:1) kārtību, kādā VSIA “Autotransporta direkcija” (turpmāk – Autotransporta direkcija) izsniedz un anulē speciālo atļauju (licenci) un licences kartīti; 2) prasības autotransporta līdzekļa aprīkojumam un tā izvietojumam; 3) kārtību, kādā veicami pasažieru pārvadājumi ar vieglo automobili.Saskaņā ar likuma 35.panta sestajā, un 5.6 un 6.3 daļā doto pilnvarojumu noteikumu projekts nosaka kārtību kādā, Autotransporta direkcija izsniedz un anulē speciālās atļaujas (licences) un licences kartītes.Speciālo atļauju (licenci) izsniedz pārvadātājam, kurš reģistrēts Komercreģistrā un kuram nav nodokļu parādu, kuru kopsumma pārsniedz likumā "[Par nodokļiem un nodevām](https://likumi.lv/ta/id/33946-par-nodokliem-un-nodevam)" noteikto nodokļu (nodevu) parāda kopsummu, no kuras sākot nodokļu administrācija nodrošina publisku informācijas pieejamību. noteikumu projekts noteic, ka Autotransporta direkcija minēto informāciju pārbaudīs komercreģistrā un Valsts ieņēmumu dienesta Valsts ieņēmumu dienesta (turpmāk – VID) publiskojamo datu bāzē. Saskaņā ar likuma 35.panta 6.1 daļā noteikto, Autotransporta direkcija var anulēt speciālo atļauju (licenci) proti, šīs daļas 1.punkts noteic, ka Autotransporta direkcija var anulēt speciālo atļauju (licenci) ja, pārvadātājs būtiski pārkāpj normatīvajos aktos noteiktās pārvadājumu saistības vai kārtību, kādā veicami pasažieru komercpārvadājumi ar vieglo automobili, vai rada draudus pasažieru drošībai. Šis regulējumu paredz, ka pamats speciālās atļaujas (licences) anulēšanai var būt pārvadātāja darbībā konstatēti likuma vai šajā noteikumu projektā ietvertās kārtības pārkāpumi, kā arī citu ar komercdarbību saistīto normatīvo aktu pārkāpumi, ja tos konstatējušas kontrolējošās institūcijas. Piemēram, speciālās atļaujas (licences) anulēšanu var ierosināt VID, ja: -kontroles pasākumu laikā konstatēts, ka pakalpojumus sniedz ar transportlīdzekli, kam nav derīga licences kartīte;- autovadītājs pieņem maksājumus skaidrā naudā. Ņemot vērā to, ka saskaņā ar likuma 35.2 panta pirmo daļu pārvadātājs un autovadītājs var izmantot tikai reģistrētas tīmekļa vietnes vai mobilās lietotnes pakalpojuma sniedzēja pakalpojumus, nereģistrētas lietotnes vai tīmekļvietnes izmantošana ir uzskatāma par būtisku pārkāpumu, jo pārvadājumu ar vieglo automobili pakalpojums ir veicams tikai izmantojot tīmekļvietni vai mobilo lietotni. Lai īstenotu likuma 35.2 pantā noteikto regulējumu tīmekļvietnes vai mobilās lietotnes pakalpojumu sniedzēja darbībai, Valsts sekretāru sanāksmē 2019.gada 4.jūlijā (VSS-642) izsludināt Ministru kabineta noteikumu projekts, kas nosaka kārtību, kādā reģistrē tīmekļvietnes vai mobilās lietotnes pakalpojuma sniedzēju, kā tiek organizēti minētie pakalpojumi. Ja arī pārvadātājam saskaņā ar Latvijas Administratīvo pārkāpumu kodeksu ir piemēroti un nomaksāti administratīvie sodi, šo pārkāpumu biežums un sistemātiskums kopumā ir vērtējams kā komercdarbību reglamentējošo normatīvo aktu pārkāpumi. Savukārt likuma 35.panta 6.1 daļas 2.punktā noteiktajos gadījumos, kad pārvadātājs pēc savas iniciatīvas vēlas pārtraukt pārvadājumu komercdarbību iesniedzot iesniegumu anulēt speciālo atļauju (licenci) vai licences kartīti , Autotransporta direkcija pārbaudīs informāciju VID Publiskojamo datu bāzē komersanta nodokļu saistību izpildes pārbaudei un pārbaudīs informāciju Sodu reģistrā par komersantam piemēroto administratīvo sodu izpildi (samaksu).Autotransporta direkcija Sodu reģistrā tiešsaistes datu pārraides režīmā pārbaudīs informāciju par Latvijas Administratīvo pārkāpumu kodeksa 149.32 panta pārkāpumiem un atbilstošos punktus pēc dekodifikācijas. Ņemot vērā to, ka Autotransporta direkcija darbības efektivitātes nodrošināšanai attīsta pakalpojumu sniegšanu elektroniskā formā un lēmumi tiek ģenerēti sistēmā, noteikumi noteic, ka Autotransporta direkcija lēmumu par speciālās atļaujas (licences) anulēšanu paziņo, nosūtot elektroniski, neizmantojot drošu elektronisko parakstu. Likuma 35.panta 5.3 daļā noteic prasības licences kartītes izsniegšanai. Lai izsniegtu licences kartīti atbilstoši likuma prasībām, Autotransporta direkcija pārbaudīs autotransporta līdzekļa reģistrācijas datus – transportlīdzekļa īpašuma vai turējuma tiesības, pasažieru sēdvietu skaitu VAS “Ceļu satiksmes drošības direkcija” Transportlīdzekļu un to vadītāju valsts reģistrā. Sākot no 2020.gada 1.janvāra, papildus tiks pārbaudīta arī autotransporta līdzekļa atbilstība vides prasībām (likumā noteiktais ierobežojums CO2 izmešiem 150g/km vai motora tilpumam līdz 2000cm3). Licences kartīti Autotransporta direkcija izsniegs uz pārvadātāja iesniegumā minēto termiņu, vienlaikus ievērojot likuma 35.panta 5.5 daļā noteiktos ierobežojumus, proti licences kartīti drīkst izsniegt uz termiņu, kas: * nepārsniedz izsniegtās speciālās atļaujas (licences) derīguma termiņu;
* nepārsniedz termiņu, uz kuru transportlīdzeklis nodots turējumā pārvadātājam un valsts tehniskajā apskatē fiksētās atļaujas piedalīties ceļu satiksmē termiņu (informāciju pārbaudīs Transportlīdzekļu un to vadītāju valsts reģistrā ar tehniskā stāvokļa vērtējumu ir "0" vai "1") un periodu, par kuru veikts valsts sociālās apdrošināšanas obligāto iemaksu avansa maksājums (izmantojot Valsts kases e-pakalpojumu “eKase””).

Likuma 29.panta astotā daļa noteic, ka pasažieru komercpārvadājumus ar vieglo automobili veic ar autotransporta līdzekli, kas aprīkots ar informāciju par tīmekļvietnes vai mobilās lietotnes pakalpojuma sniedzēju, pārvadātāju un autovadītāju, savukārt 29.panta devītā daļā pilnvaro Ministru kabinetu noteikt prasības šā panta astotajā daļā minētajam aprīkojumam un tā izvietojumam.Ņemot vērā to, ka likuma 35.panta astotā daļa noteic, ka pasažieru komercpārvadājumus sar vieglo automobili var veikt vadītājs, kas ir reģistrēts Autotransporta direkcijas taksometru vadītāju reģistrā. Par informāciju par autovadītāju uzskatāma Autotransporta direkcijas izsniegtā apliecība, kurai jāatrodas autotransporta līdzekļa salonā uz priekšējā paneļa pasažiera pusē.Pārvadātājiem, kuriem šobrīd ir spēkā esošas speciālās atļaujas (licences), prasība par informācijas par tīmekļvietnes vai mobilās lietotnes pakalpojuma sniedzēju un pārvadātāju izvietošanu uz autotransporta līdzekļa tiks piemērota viena mēneša laikā no noteikumu spēkā stāšanās brīža.Atbilstoši likuma 35.panta sestajā daļā dotajam pilnvarojumam noteikumu projekts noteic kārtību, kādā veicami pasažieru komercpārvadājumi ar vieglo automobili, proti, pārvadātāja un pasažiera veicamās darbības pakalpojuma saņemšanai. Pārējās pārvadātāja un pasažiera tiesības, pienākumi un atbildība noteikti likuma 37.panta piektajā un 40.panta devītajā, desmitajā, un trīspadsmitajā daļā.Noteikumi stāsies spēkā 2019.gada 1.septembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un VSIA “Autotransporta direkcija”. |
| 4. | Cita informācija | Ņemot vērā to, ka ar grozījumiem likumā, kas stāsies spēkā 2019.gada 1.septembrī, likuma 35.2 panta pirmā daļa noteic, ka pārvadātājs un autovadītājs var izmantot tīmekļvietnes vai mobilās lietotnes pakalpojumus, ja tīmekļvietnes vai mobilās lietotnes pakalpojuma sniedzējs ir reģistrēts Autotransporta direkcijas uzturētajā Autopārvadātāju informatīvajā datu bāzē. Līdz ar to, pārvadātājiem, kas veic pasažieru komercpārvadājumus ar vieglo automobili būs jāpārliecinās par minētā pakalpojuma sniedzēja reģistrāciju Autotransporta direkcijas tīmekļvietnē. Atbilstoši likuma 35.2 pantā dotajam pilnvarojumam Satiksmes ministrija ir izsludinājusi Valsts sekretāru sanāksmē noteikumu projektu “Pasažieru komercpārvadājumu ar taksometru un vieglo automobili tīmekļvietņu vai mobilo lietotņu pakalpojuma sniedzēju reģistrācijas noteikumi” (VSS-642, prot 26, 25.§). Saskaņā ar likuma pārejas noteikumu 40.punktu Ministru kabinetam minētie noteikumi jāizdod līdz 2019.gada 31.augustam. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz 264 pārvadātājiem (Autotransporta direkcijas 15.07.2019.dati) , kas sniedz pasažieru komercpārvadājumus ar vieglajiem automobiļiem, un pasažieriem, kas izmanto šos pakalpojumus.Noteikumu projekts attiecas uz Autotransporta direkciju un Kontroles institūcijām (Valsts policija, pašvaldības policija, pašvaldības kontroles dienests, VID), kas ir tiesīgi veikt minēto pasažieru komercpārvadājumu darbības uzraudzību. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā to, ka ar noteikumu projektu tiek īstenotas Autopārvadājumu likumā noteikto prasību izpildei paredzētās darbības, tiesiskā regulējuma ietekme uz tautsaimniecību un administratīvo slogu izvērtēta Autopārvadājumu likuma anotācijā.  |
| 3. | Administratīvo izmaksu monetārs novērtējums | Administratīvās izmaksas Autotransporta direkcijai gada laikā nepārsniedz 2000 *euro.* |
| 4. | Atbilstības izmaksu monetārs novērtējums | Pārvadātājiem, kas sniegs pasažieru komercpārvadājumus ar vieglo automobili, nepieciešams veikt autotransporta līdzekļa aprīkošanu ar informāciju par tīmekļvietnes vai mobilās lietotnes pakalpojuma sniedzēju un pārvadātāju, izmantojot uzlīmes. Vienas uzlīmes izmaksas ir aptuveni 6,00 *euro*. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumi aizstās Ministru kabineta 2018.gada 6.marta noteikumi Nr.147 “Kārtība kādā veicami pasažieru komercpārvadājumi ar vieglo automobili”, kas zaudēs spēku 2019.gada 1.septembrī.Noteikumu projekts ir saistīts ar Valsts sekretāru sanāksmē ir izsludināto MK noteikumu projektu “Pasažieru komercpārvadājumu ar taksometru un vieglo automobili tīmekļvietņu vai mobilo lietotņu pakalpojuma sniedzēju reģistrācijas noteikumi” (VSS-642, prot.26, 25**.§),** kas noteic tīmekļvietnes un mobilās lietotnes pakalpojumu sniedzēju reģistrācijas kārtību un prasības šo pakalpojumu sniegšanai.  |
| 2. | Atbildīgā institūcija | Satiksmes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019.gada 10.jūnijā <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Saņemti priekšlikumi no Taxify OU (Bolt) papildināt noteikumus ar nosacījumu, ka pārvadātājam anulē speciālo atļauju (licenci), ja tas izmanto nereģistrētu tīmekļvietnei vai mobilo lietotni.Priekšlikums nav ņemts vērā, jo likums noteic, ka var izmantot tikai reģistrētu tīmekļvietnei vai mobilo lietotni vietni, attiecīgi, ja tiek konstatēta pretēja darbība, tā uzskatāma par pārkāpumu un par vispārējo pasažieru komercpārvadājumu normu neievērošanu, proti likums paredz speciālās atļaujas (licences) anulēšanu.Priekšlikums par rakstveida līguma slēgšanu par autotransporta līdzekļa izmantošanu komercpārvadājumos nav ņemts vērā, jo likums noteic prasību reģistrēt autotransporta līdzekli pārvadātāja īpašumā vai turējumā, attiecīgi Ministru kabineta noteikumos nevar ietvert normas, kas neatbilst likumā noteiktajām. Priekšlikumā par informācijas par pārvadātāju un tīmekļvietnes vai mobilās lietotnes pakalpojuma sniedzēju izvietošanu pēc nepieciešamības pamatojumā norādīts, ka pakalpojumi netiek sniegti pastāvīgi un var maldināt klientu par to, ka dotajā brīdī ar šo autotransporta līdzekli tiek sniegti pakalpojumi. Priekšlikums nav ņemts vērā, jo šos pakalpojumus var pieprasīt tikai tīmekļvietnē vai mobilajā lietotnē, kurā savukārt tiek norādīts autotransporta līdzekļa reģistrācijas numurs, līdz ar to prasība izvietot pastāvīgu informāciju nerada apstākļus, ka pasažieris tiek maldināts.  |
| 4. | Cita informācija | **Latvijas Lielo pilsētu asociācija** 16.08.2019. iesniedz priekšlikumus papildinājumiem noteikumu projektā:1. informāciju par pārvadātāju un vietni norādīt uz motora pārsega – priekšlikums nav atbalstāms, jo starpinstitūciju sanāksmē panākta vienošanās par izvietošanu uz priekšējām durvīm;
2. papildināt noteikumu projekta 17.punktu ar Autopārvadājumu likuma 40.panta devīto daļu, - priekšlikums nav atbalstāms, jo pakalpojumu 17.punktā noteiktais regulējums attiecas uz autovadītāja pienākumiem, savukārt pakalpojumu personām ar invaliditāti jānodrošina pārvadātājam, nevis autovadītājam.
 |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  VSIA “Autotransporta direkcija” |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāra p.i. Dž.Innusa